ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του κανονισμού του Ευρωπαϊκού Κοινοβουλίου και του Συμβουλίου περί του κοινού λεξικού για τις δημόσιες συμβάσεις (CPV)

1- ΙΣΤΟΡΙΚΟ

Ημερομηνία διαβίβασης της πρότασης στο ΕΚ και το Συμβούλιο [COM(2001)449 τελικό - 2001/0179(COD)]: // 03/08/2001.

Ημερομηνία έκδοσης της γνώμης της Οικονομικής και Κοινωνικής Επιτροπής: // 28/11/2001.

Ημερομηνία έκδοσης της γνώμης του Ευρωπαϊκού Κοινοβουλίου, πρώτη ανάγνωση: // 13/03/2002.

//

Ημερομηνία έγκρισης της κοινής θέσης: // 07/06/2002.

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Σκοπός του κοινού λεξικού για τις δημόσιες συμβάσεις (CPV) είναι να απλουστευθούν οι τεχνικές προδιαγραφές για τις διαδικασίες σύναψης δημοσίων συμβάσεων, ιδίως η περιγραφή των αγορών στις προκηρύξεις διαγωνισμών. ως εκ τούτου, το CPV δύναται να χρησιμοποιηθεί για τον καθορισμό των πεδίων εφαρμογής των κανόνων και για στατιστικούς σκοπούς. Επιπροσθέτως, το CPV θα αυξήσει την αποτελεσματικότητα και θα καταστήσει ευχερέστερο και ακριβέστερο τον εντοπισμό του περιεχομένου των συμβάσεων. Το κύριο λεξικό, που παρατίθεται ως παράρτημα στα άρθρα του κανονισμού CPV, βασίζεται σε ιεραρχική δομή πέντε επιπέδων, ενώ το συμπληρωματικό λεξικό διαθέτει δύο επίπεδα.

Η Επιτροπή συνιστούσε ήδη από το 1996 το CPV ως χρήσιμο σύστημα, το οποίο αποτέλεσε κεντρικό ερευνητικό κριτήριο για ενδεχόμενες προσκλήσεις υποβολής προσφορών, χωρίς να διαθέτει, ωστόσο, κατάλληλη νομική βάση. Κατά συνέπεια, ο κανονισμός μπορεί πλέον να συμβάλει στην απλούστευση των δημοσίων συμβάσεων υπό ενιαίο τίτλο, το CPV, ο οποίος αναμένεται να αντικαταστήσει δυνάμει των οδηγιών για τις δημόσιες συμβάσεις που αποτελούν επί του παρόντος αντικείμενο της διαδικασίας συναπόφασης τα άλλα συστήματα ταξινόμησης που χρησιμοποιούνται [όπως τη CPA, τη NACE, τη CPC Prov. και τη ΣΟ (Συνδυασμένη Ονοματολογία)].

3- ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

Η κοινή θέση που εγκρίθηκε από το Συμβούλιο υιοθετεί πλήρως τους στόχους της πρότασης, οι οποίοι έγκεινται στην απλούστευση της ισχύουσας ονοματολογίας και στη διευκόλυνση του έργου τόσο των αναθετουσών αρχών όσο και των οικονομικών φορέων. Η καθιερωμένη διαδικασία αναθεώρησης εκχωρεί εκτελεστικές εξουσίες στην Επιτροπή, η οποία θα πρέπει να ενημερώνει το λεξικό. Η Επιτροπή θα επικουρείται από τη Συμβουλευτική επιτροπή για τις δημόσιες συμβάσεις. Ουσιαστικά, οι οποιεσδήποτε αλλαγές και ενημερώσεις θα επηρεαστούν από τις παρατηρήσεις των χρηστών του συστήματος. Αυτός ο ευέλικτος μηχανισμός που ενσωματώθηκε για να συμπεριλάβει μελλοντικές τροποποιήσεις εγκρίθηκε καθώς θεωρήθηκε απολύτως κατάλληλος. Κατ' αυτόν τον τρόπο, θα καταστεί εφικτό, αφενός, να θεραπευθούν οποιαδήποτε τυχόν ελαττώματα στους κωδικούς (κάτι που δεν μπορεί να αποκλειστεί εκ προοιμίου, λαμβανομένης υπόψη της αναλυτικής ταξινόμησης αγαθών, έργων και υπηρεσιών για περισσότερες από 8.200 θέσεις) και, αφετέρου, να συντελεστούν βελτιώσεις και προσαρμογές στις εξελίξεις της τεχνολογίας και της αγοράς.

Όσον αφορά τα άρθρα, το Συμβούλιο προέβη μόνο σε ορισμένες ήσσονος σημασίας τροποποιήσεις, κυρίως στην τυποποιημένη διατύπωση του άρθρου για τη διαδικασία επιτροπολογίας, το οποίο συνιστά αμιγώς συντακτικό ζήτημα, και στον καθορισμό μακρύτερης χρονικής περιόδου για την έναρξη ισχύος του κανονισμού σχετικά με το CPV. Ο εν λόγω καθορισμός δικαιολογήθηκε προκειμένου να διευκολυνθεί περαιτέρω η εφαρμογή του CPV στο μέλλον. Οι αλλαγές αυτές αντικατοπτρίζονταν στις αιτιολογικές σκέψεις παράλληλα με ελάχιστες τροποποιήσεις που καθιστούν σαφέστερη την εισαγωγή του CPV στο καθεστώς δημοσίων συμβάσεων μέσω των οδηγιών για τις δημόσιες συμβάσεις, αφήνοντας, ως εκ τούτου, αμετάβλητα τα διάφορα πεδία εφαρμογής τους.

4- ΣΥΜΠΕΡΑΣΜΑΤΑ

Ως εκ τούτου, η Επιτροπή συμφωνεί με το κείμενο της κοινής θέσης που εγκρίθηκε από το Συμβούλιο.